ആനക്കല്ലില് കുടിവെള്ളപദ്ധതികളുടെ പ്രവര്ത്തനം നിലച്ചു കാഞ്ഞിരപ്പള്ളി: പ്രളയത്തില് ആനക്കല്ല് പ്രദേശത്തെ കുടിവെള്ള പദ്ധതികളുടെ പ്രവര്ത്തനം നിലച്ചു. പഞ്ചായത്തിലെ ആനക്കല്ല് ഉള്പ്പെടുന്ന അഞ്ചാം വാര്ഡിലെ മൂന്ന് കുടിവെള്ള പദ്ധതികളുടെ പ്രവര്ത്തനമാണു താറുമാറായത്. വത്തിക്കാന്സിറ്റി, എറികാട്, വെട്ടുവേലി കുടിവെള്ള പദ്ധതികളാണു നിലച്ചത്. വെള്ളം കയറി മോട്ടോറുകള് തകരാറിലാവുകയും ജലസ്രോതസുകളില് ചെളിയും മാലിന്യങ്ങളും നിറഞ്ഞതും മൂലമാണു പദ്ധതികളുടെ പ്രവര്ത്തനം നിലച്ചത്. ഇരുന്നൂറോളം കുടുംബങ്ങളില് കുടിവെള്ളം എത്തിച്ചു നല്കിയിരുന്ന പദ്ധതികളുടെ പ്രവര്ത്തനമാണു നിലച്ചിരിക്കുന്നത്. വത്തിക്കാന്സിറ്റി, ഏറിക്കാട് കുടിവെള്ള പദ്ധതികള് 2011 ലാണ് ആരംഭിച്ചത്. വെട്ടുവേലി കുടിവെള്ള പദ്ധതിയില് നിന്നും 15 വര്ഷമായി ജലവിതരണം നടത്തുന്നതാണ്. പ്രളയത്തില് വാര്ഡിലെ രണ്ടു പാലങ്ങളും തകര്ന്നു. ആനക്കല്ല് കോഴികുത്തി പാലം ഭാഗികമായും വളവുകയം അങ്കണവാടി ഇരുമ്ബുപാലവും പൂര്ണമായും തകര്ന്നു. ദിവസവും നൂറുകണക്കിന് ആളുകള് സഞ്ചരിച്ചിരുന്ന പാലമായിരുന്നു ആനക്കല്ല്കോഴികുത്തി പാലം. പാലത്തിന് കേടുപാട് സംഭവിച്ചതോടെ വലിയ വാഹനങ്ങള് പാലത്തിലൂടെ കടന്നുപോകുന്നത് നിരോധിച്ചു. വെള്ളപ്പൊക്കത്തില് വാര്ഡില് 35 ഓളം വീടുകളിലും വെള്ളം കയറി. ഒരു വീട് പൂര്ണമായി തകര്ന്നു. ആനക്കല്ല് കോഴികുത്തി പാലം പുനര്നിര്മിക്കണമെന്നാവശ്യപ്പെട്ട് വാര്ഡ് മെംബര് ബിജു ചക്കാല ചീഫ് വിപ്പ് ഡോ.എന്. ജയരാജിനു നിവേദനം നല്കി.